เงินต่างชาติไหลเข้าตราสารหนี้ ลงอายุยาวคาดดอกเบี้ยหยุดขึ้น
อริยา ติรณะประกิจ ผู้ช่วยกรรมการผู้จัดการ
26 ส.ค. 2554

อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย (ThaiBMA) 
กล่าวว่า โดยภาพรวมเงินทุนต่างชาติยังคงไหลเข้ามาลงทุนในตลาดตราสารหนี้อยู่ แม้บางวันจะมีการขายสุทธิสลับออกมาบ้างก็ตาม 
สำหรับวันที่ 25 ส.ค. นักลงทุนต่างชาติซื้อสุทธิในตลาดตราสารหนี้ประมาณ 3,590 ล้านบาท
ด้านยอดการถือครองสุทธิของนักลงทุนต่างชาติในตลาดตราสารหนี้ในปีนี้ จนถึง วันที่ 19 ส.ค. 2554 อยู่ที่ 4.5 แสนล้านบาท เพิ่มขึ้นเมื่อเปรียบเทียบกับช่วงปลายเดือน ก.ค. อยู่ที่ 4.3 แสนล้านบาท 




นอกจากนี้ หากดูเม็ดเงินที่ไหลเข้ามานั้น จะเริ่มเข้ามาลงทุนในตราสารหนี้ที่มีอายุยาวขึ้น ทั้ง 3, 5 และ 10 ปี มากขึ้น ส่งผลเม็ดเงินที่ถือครองสุทธิเป็นตราสารหนี้อายุยาวประมาณ 62% และอายุสั้นๆ 38% เปลี่ยนจากก่อนหน้าที่ถือตราสารหนี้ระยะยาว 54% 
“การเข้ามาถือตราสารหนี้ที่มีอายุยาวขึ้น เพราะนักลงทุนคาดการณ์ว่าอัตราดอกเบี้ยน่าจะขึ้นจนถึงจุดสูงสุดแล้ว หลังจากคณะกรรมการนโยบายการเงิน (กนง.) ขึ้นดอกเบี้ยอีก 0.25% มาอยู่ที่ 3.5% เมื่อวันที่ 24 ส.ค.ที่ผ่านมา 
นอกจากนี้ เงินต่างชาติที่เข้ามาลงทุนในตลาดตราสารหนี้ ก็ถือว่าเป็นที่พักยามที่ตลาดหุ้นผันผวน และยังมีปัจจัยเสี่ยงจากเศรษฐกิจต่างประเทศที่ยังอึมครึม
“ถึงตอนนี้เริ่มเห็นชัดเจนว่าเงินต้องการหาแหล่งลงทุน เมื่อมีแหล่งลงทุนหนึ่งไม่ดี ก็จะหันไปลงทุนในสิ่งที่คิดว่าดีและปลอดภัยกว่า ซึ่งตอนนี้ราคาทองคำพุ่งขึ้นจนเกินปัจจัยพื้นฐาน ก็มีความเสี่ยงที่จะทำให้เกิดภาวะฟองสบู่แตกในทองคำก็เป็นได้” 
ด้านการซื้อขายตราสารหนี้ในวันที่ 25 ส.ค.ที่ผ่านมา อัตราผลตอบแทนพันธบัตรรัฐบาล (Yield Curve) ปรับตัวเพิ่มขึ้นตามการปรับขึ้นของอัตราดอกเบี้ยนโยบาย ด้วยมูลค่าการซื้อขายรวม 91,779 ล้านบาท 
ทั้งนี้ อัตราผลตอบแทนของพันธบัตรอายุคงเหลือ 3 เดือน ปิดที่ 3.35% เพิ่มขึ้น 0.01% และอัตราผลตอบแทนของพันธบัตรอายุคงเหลือ 5 ปี ปิดที่ 3.41% เพิ่มขึ้น 0.07% จากวันก่อนหน้า